Nuwe of gebruikte motor? Hier is raadSuid-Afrikaners koop graag tweedehandse motors. Daar is egter ŉ paar dinge om te oorweeg wanneer jy op ŉ voertuig besluit. Ek is al so 20 jaar in die motorbedryf. My opinie het al telkemaal verander oor wat die beste voertuig is. Nog meer oor of ŉ mens nuut of tweedehands moet koop. Ek sal hier probeer verduidelik wat my mening is en hoekom. My raad is dat indien jy ŉ voertuig klaar betaal, mooi oppas en vir jare ry, die beste voertuig wat jy kan bekostig splinternuut te koop. Jy kry dan die voordeel van die hele waarborg en diensplan, jy kan jou kleur en jou opsies kies, en is grootliks beskerm teen waardevermindering. Indien jy jou motor gereeld inruil vir ŉ ander een, moet ŉ mens baie meer versigtig wees. Indien jy ŉ luukse voertuig soos ŉ BMW, Mercedes-Benz, Audi, Volvo en dies meer koop – gaan die waardevermindering jou moontlik byt. Indien jy sonder ŉ deposito koop gaan jy vir baie jare met daai voertuig getroud wees. Hier is voertuie soos bakkies baie sterker en beskerm dit jou teen ŉ groot verlies as jy oor drie jaar wil inruil. Mense vra my gereeld – in plaas van R180 000 vir ŉ piepklein buksie, wat van ŉ lekker tien jaar oue Land Rover Discovery? My antwoord is altyd dat indien jy ŉ R100 000 in die bank het, wat jy bereid is om eendag net só op instandhouding of herstelwerk te spandeer, koop enige kar. Indien skielike onverwagte uitgawes jou begroting kan verwoes en in die knyp laat – koop altyd die nuwe kar wat onder waarborg is, want dan is dit die handelaar se probleem, nie joune nie. ŉ Mens betaal dan moontlik maandeliks bietjie meer, maar op die duur is dit die veiliger opsie. Sê ek dan dat alle tweedehandse voertuie jou uiteindelik duur te staan gaan kom? Beslis nie, nee. Tot en met drie jaar oud is ŉ voertuig voorwaar nog “nuut”. Indien jy dit dan by ŉ goeie, betroubare handelaar koop is jy nog veilig. Op vyf jaar begin alle voertuie een of ander instandhoudings benodig. Bande, skokbrekers, groot dienste, vloeistowwe en dies meer. Dit is duur – ongeag jou gekose handelsmerk. Wat gewoonlik gebeur met die persoon wat die kar teen ŉ lae prys gekoop het, is dat hy nie die instandhouding kan bekostig nie, dan verval die voertuig baie vinnig in ŉ baie slegte toestand. Ek is onlangs deur Motus Select genader om een van hul een jaar oue “tweedehandse” voertuie te toets. ŉ Nissan Micra Active 1.2 Visia het opgedaag… en ek moet bieg, dit het soos enige splinternuwe B-segment luikrug gevoel wat gereeld by die kantoor opdaag… met een groot voordeel, ŉ R30 000-besparing. Verder het die Nissan Micra 21 000 km op die klok gehad. Die tjorrie voel nog lekker nuut en word gedek deur wat oorbly van die ses jaar/ 150 000 km-waarborg en die drie jaar/ 90 000 km-diensplan. Die voordeel daarvan om só ŉ voertuig by ŉ groot handelaar soos Motus te koop is heel eenvoudig. Motus besit vier handelsmerke in Suid-Afrika, naamlik Kia, Hyundai, Renault en Mitsubishi – sowel as talle gebruikte handelaars wat onder die Select-banier val. Dit beteken jy, die eindverbruiker, het iemand om na terug te gaan indien daar in ŉ latere stadium probleme is. My opsomming is dus – indien jy by ŉ betroubare handelaarsnetwerk ŉ tweedehandse voertuig koop wat in ŉ goeie toestand is en ŉ waarborg en diensplan kry wat oorbly, dink ek nie jy het ŉ probleem nie. Ek sal wel waarsku – as jy nie ŉ nuwer voertuig kan bekostig nie, kan jy waarskynlik ook nie bekostig om ŉ stokou voertuig te onderhou nie. Kyk hier na Motus se honderde gebruikte voertuie.